Period: Old Babylonian
Genre: Royal Inscription
Transliteration:
<SURFACE>
{d}nin-e₂-gal
nin gal kilib₃ sag-gi₆ šar₂-ra-ba
an {d}en-lil₂ {d}en-ki-bi
šu-ni-še₃ bi₂-in-si-eš-a
di eš-bar-bi si sa₂-sa₂-e
sa₂ gar-gar en₃ tar-tar gal zu
gu₂ dingir gal-gal-e-ne-ka
inim mah dug₄-ga-ni nu-kam₃-me
ki igi zalag-ga-ni an dagal-la bara₃-ga
ki igi zid bar-ra-na
{d}lamma nir-ŋal₂
bi₂-ib₂-šum₂-mu-a
dingir arhuš su₃ šu-nigin-bi du₁₀
šud₃ a-ra-zu-e geš tuku
dumu gal {d}suen-na
a₂-aŋ₂-ŋa₂ an ki-a ur₄-ur₄
nin-a-ni-ir
si-ma-at{d}inanna
dam ki ag₂
{d}ri-im{d}sin
šul geš tuku {d}en-lil₂-la₂
igi du₈-a an-na ša₃ ku₃-ge pa₃-da
lugal ki ag₂ dingir gal-gal-e-ne
šu-il₂-la-ni še-ga
sipa gu₂-un kar₂ nibru{ki}
me geš-hur šu-du₇ eridu{ki}ga
engar zid u₂-a uri₂{ki}ma
e₂-babbar-da ni₂ te-ga₂
lugal larsa{ki}ma
lugal ki-en-gi ki-uri-ke₄
munus sun₅-na
me-te lugal-še₃ tum₂-ma
inim sag₉-sag₉-ge-bi mah-a
{d}nin-e₂-gal-ka-še₃
u₄ {d}nin-e₂-gal nin-a-ni
mu sag₉-ga-ni gu₃ zid bi₂-in-de₂-a
e₂-a₂-aŋ₂-ŋa₂-kilib₃-ur₄-ur₄
ki-tuš nam-dingir-bi-še₃ tum₂-ma
sag-bi hur-sag gal-gin₇ im-mi-in-il₂
nam-til₃ {d}ri-im{d}sin
u₄ da-ri₂-še₃ ŋal₂-le-de₃
u₃ nam-til₃-la-ni-še₃
mu-na-du₃
temen mu pa₃-da
nam-nin-a-ka-na
u₄ su₃-ra₂-še₃ im-mi-in-gar

Cuneiform:
<SURFACE>
𒀭𒎏𒂍𒃲
𒎏𒃲𒆸𒆸𒊕𒈪𒊹𒊏𒁀
𒀭𒀭𒂗𒆤𒀭𒂗𒆠𒁉
𒋗𒉌𒂠𒉈𒅔𒋛𒌍𒀀
𒁲𒌍𒁇𒁉𒋛𒁲𒁲𒂊
𒁲𒃻𒃻𒇷𒋻𒋻𒃲𒍪
𒄘𒀭𒃲𒃲𒂊𒉈𒅗
𒅗𒈤𒅗𒂵𒉌𒉡𒆒𒈨
𒆠𒅆𒌓𒂵𒉌𒀭𒂼𒆷𒁖𒂵
𒆠𒅆𒍣𒁇𒊏𒈾
𒀭𒆗𒉪𒅅
𒉈𒌈𒋧𒈬𒀀
𒀭𒃣𒋤𒋗𒆸𒆸𒁉𒄭
𒆃𒀀𒊏𒍪𒂊𒄑𒌇
𒌉𒃲𒀭𒂗𒍪𒈾
𒀉𒉘𒂷𒀭𒆠𒀀𒌴𒌴
𒎏𒀀𒉌𒅕
𒋛𒈠𒀜𒀭𒈹
𒁮𒆠𒉘
𒀭𒊑𒅎𒀭𒌍
𒂄𒄑𒌇𒀭𒂗𒆤𒇲
𒅆𒂃𒀀𒀭𒈾𒊮𒆬𒄀𒅆𒊒𒁕
𒈗𒆠𒉘𒀭𒃲𒃲𒂊𒉈
𒋗𒅍𒆷𒉌𒊺𒂵
𒉺𒇻𒄘𒌧𒃸𒂗𒆤𒆠
𒈨𒄑𒄯𒋗𒌌𒉣𒆠𒂵
𒀳𒍣𒌑𒀀𒋀𒀕𒆠𒈠
𒂍𒌓𒁕𒉎𒋼𒂷
𒈗𒌓𒀕𒆠𒈠
𒈗𒆠𒂗𒄀𒆠𒌵𒆤
𒊩𒁔𒈾
𒈨𒋼𒈗𒂠𒁺𒈠
𒅗𒊷𒊷𒄀𒁉𒈤𒀀
𒀭𒎏𒂍𒃲𒅗𒂠
𒌓𒀭𒎏𒂍𒃲𒎏𒀀𒉌
𒈬𒊷𒂵𒉌𒅗𒍣𒉈𒅔𒌤𒀀
𒂍𒀉𒉘𒂷𒆸𒆸𒌴𒌴
𒆠𒆪𒉆𒀭𒁉𒂠𒁺𒈠
𒊕𒁉𒄯𒊕𒃲𒁶𒅎𒈪𒅔𒅍
𒉆𒋾𒀭𒊑𒅎𒀭𒌍
𒌓𒁕𒌷𒂠𒅅𒇷𒉈
𒅇𒉆𒋾𒆷𒉌𒂠
𒈬𒈾𒆕
𒋼𒈬𒅆𒊒𒁕
𒉆𒎏𒀀𒅗𒈾
𒌓𒋤𒁺𒂠𒅎𒈪𒅔𒃻